બારડોલી મહુવા રોડ પર આવેલ ઉકા તરસાડીયા યુનિવર્સિટીને યુનિવર્સિટીનો દરજ્જો મળ્યો તે પહેલાથી જ અનેક વિવાદોમાં રહી છે. વિદ્યાર્થીઓની વારંવાર થતી હડતાળ તેમજ હોબાળાને કારણે વર્ષમાં એક વખત તો કેમ્પસમાં પોલીસ બોલાવવી જ પડે છે. સંચાલકો વિદ્યાર્થીઓની વાત સાંભળવાની જગ્યાએ તેઓ ઉશ્કેરાય તેવા પ્રયાસો તેમના પ્રધ્યાપકો પાસે કરાવી સ્થિત વધુ બગાડી દેતાં હોય છે. જ્યારે પાણી ગળાની ઉપર જતું રહે ત્યારે આ જ સંચાલકો પોલીસ અને સરકારી વહીવટી તંત્રના શરણે આવી મામલો થાળે પાડે છે. સોમવારના રોજ પણ ગૌરવ પટેલ નામના પ્રધ્યાપકે વિદ્યાર્થીઓ વિરુદ્ધ ઉશ્કેરણીજનક અપશબ્દ બોલતા વિદ્યાર્થીઓ ઉશ્કેરાય ગયા હતા અને હોબાળો મચાવ્યો હતો. આટલો મોટો હોબાળો છતાં યુનિવર્સિટીનું તંત્ર વિદ્યાર્થીઓને સમજાવવાની જગ્યાએ પોલીસને બોલાવી દીધી હતી. આથી વીફરેલા વિદ્યાર્થીઓએ પોલીસ પર પથ્થરમારો કરી સ્થિતિ વધુ તંગ બનાવી દીધી હતી. છેવટે બારડોલી એસડીએમએ વચ્ચે પડી મામલો થાળે પાડવો પડ્યો હતો. એક યુનિવર્સિટીનો વહીવટ કરતાં વાઇસચાન્સેલરે વહીવટી તંત્રને સમાધાન માટે બોલાવવું પડે તે દુ:ખદ બાબત કહી શકાય. આવી બબાલ વારંવાર થવાને કારણે અન્ય વિદ્યાર્થીઓના અભ્યાસ પર પણ અસર થઈ રહી છે.